News Update: Tesla และ BYD ประกาศขึ้นราคารถ EV เงินเฟ้อทำพิษ ราคาวัตถุดิบแพงขึ้น หวั่นสงคราม-ล็อกดาวน์จีน กดดันเพิ่ม - FINNOMENA
Tesla และ BYD ประกาศขึ้นราคารถยนต์ไฟฟ้า เหตุเงินเฟ้อกดดันทำราคาวัตถุดิบแพงขึ้น
16 มี.ค. 2565

Tesla และ BYD ประกาศขึ้นราคารถยนต์ไฟฟ้า เหตุเงินเฟ้อกดดันทำราคาวัตถุดิบแพงขึ้น
หนึ่งในสาเหตุที่กดดันตลาดรถยนต์ไฟฟ้าตอนนี้คือ ราคานิกเกิลซึ่งเป็นส่วนประกอบสำคัญของแบตเตอรี่รถยนต์ไฟฟ้ากำลังแพงขึ้น จากการที่รัสเซียซึ่งเป็นซัพพลายเออร์รายใหญ่ของโลหะถูกคว่ำบาตรจากทั่วโลก
Tesla ประกาศขึ้นราคารถยนต์ไฟฟ้าในสหรัฐฯ และจีน เป็นครั้งที่ 2 ภายในเวลาไม่ถึงสัปดาห์ โดยก่อนหน้านี้ Elon Musk ได้ทวีตข้อความว่า Tesla และ SpaceX กำลังเผชิญกับแรงกดดันด้านเงินเฟ้อทั้งในเรื่องของราคาวัตถุดิบและค่าขนส่ง
CNBC ระบุว่า Tesla สั่งอะลูมิเนียมมูลค่าหลายล้านยูโรจากบริษัท Rusal ที่ก่อตั้งโดย Oleg Deripaska หนึ่งในบุคคลมีอำนาจของรัสเซียที่ตกเป็นเป้าการคว่ำบาตรจากนานาชาติในครั้งนี้ด้วย
Tesla ใช้อะลูมิเนียมจาก Rusal ในการหล่อตัวถังรถยนต์ Model Y และใช้ในสายการผลิตใหม่ที่โรงงานเมืองบรันเดนบูร์กในเยอรมนี ซึ่งยังไม่มีข้อมูลระบุว่ามีการใช้อะลูมิเนียมจาก Rusal สำหรับการผลิตในสหรัฐฯ
อย่างไรก็ตาม ซัพพลายเออร์โลหะเจ้าหลักของ Tesla คือ Hydro บริษัทสัญชาตินอร์เวย์ที่ส่งออกโลหะทั่วยุโรป แคนาดา ออสเตรเลีย บราซิล และกาตาร์
นอกจากประเด็นรัสเซีย-ยูเครนแล้ว Tesla กำลังเผชิญความท้าทายเพิ่มเติมจากมาตรการล็อกดาวน์ของรัฐบาลจีนที่ไปกดดันห่วงโซ่อุปทานที่มีปัญหาอยู่ก่อนแล้ว โดยเฉพาะชิ้นส่วนสำคัญอย่างเซมิคอนดักเตอร์ที่ยังขาดตลาดอยู่ตอนนี้
ทางด้าน BYD ผู้ผลิตรถยนต์สัญชาติจีนที่วอร์เรน บัฟเฟต์ถือหุ้นอยู่ ประกาศขึ้นราคารถยนต์ไฟฟ้าเช่นกัน ซึ่งนี่เป็นครั้งที่ 2 ในเวลาไม่ถึง 2 เดือน โดยอ้างถึงต้นทุนวัตถุดิบที่แพงขึ้น
BYD กำลังเผชิญกับผลกระทบด้านการผลิตบางส่วนจากการล็อกดาวน์ในเซินเจิ้น และอีกความท้าทายคือ การที่รัฐบาลจีนประกาศลดเงินอุดหนุนอุตสาหกรรมดังกล่าวลง 30% เพื่อถอนเงินอุดหนุนออกให้หมดภายในสิ้นปีนี้
โดย Tesla ประกาศขึ้นราคารถยนต์ผลิตในจีนที่ 14,200-20,000 หยวน ขณะที่ BYD ได้ขึ้นราคาที่ประมาณ 3,000-6,000 หยวน
อ้างอิง:
https://www.cnbc.com/2022/03/15/tesla-hikes-car-prices-in-the-us-china-after-musk-inflation-warning.html 
https://www.cnbc.com/2022/03/14/tesla-has-bought-aluminum-from-russian-supplier-rusal-since-2020.html 
https://www.bloomberg.com/news/articles/2022-03-16/byd-follows-tesla-in-hiking-prices-on-rising-raw-materials-costs 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
BYD
News Update
Tesla
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA